钦定古今图书集成/明伦汇编/官常典/第605卷 > 冯应京
## 钦定古今图书集成/明伦汇编/官常典/第605卷 > 冯应京

按《明外史》本传：“应京，字可大，盱眙人。万历二十年进
士。当官部曹。会宁夏变起，乞一邑自效。寻以母忧不
果。起授户部主事，督蓟镇军储，以廉干闻。寻调兵部，
进员外郎。二十八年，擢湖广佥事，分巡武昌、汉阳、黄
州三府。应京素励行检，以命世自期。至是绳贪墨，摧
奸豪，风裁大著。税监陈奉横恣，巡抚支可大以下唯”
诺惟谨，应京独以法裁之。然奉不能悛，掊克万端，至
伐冢毁屋，刳孕妇，溺婴儿，军民人人思乱。其年十二
月，有诸生妻被辱，赴诉上官。市民从者万馀，哭声动
地，遂群入奉廨，欲与奉俱死。诸司驰救乃免。然其下
多被伤，应京因民不忍为捕治其爪牙。奉怒，一日阳
饷食，而置金其中，应京复暴之，益惭恨。明年正月置
酒邀诸司，以甲士千人自卫，遂举火箭焚伤民居。民
群拥奉门号呼，奉遣人击之，多死。乃碎其尸，掷诸途，
民益汹汹。可大噤不敢出声，应京独抗疏列其九大
罪。奉亦诬奏应京挠命，凌敕使。帝怒，命贬杂职，调边
方。给事中田大益、御史李以唐等交章劾奉，乞宥应
京。帝益怒，除应京名。是时，襄阳通判邸宅、推官何栋
如、枣阳知县王之翰亦以忤奉被劾。诏宅、之翰为民，
栋如遣逮。俄以都给事中杨应文论救，遂并逮应京、
宅、之翰三人。顷之，奉又以抗拒诬劾武昌同知卞孔
时，孔时亦被逮。缇骑抵武昌，民知应京获重谴，则相
率痛哭。奉大书“应京”名列其罪，榜之通衢。士民见者
益愤，聚众大噪，至数万人，围奉廨。奉窘，逃匿楚王府，
遂执其爪牙六人投之江，并伤缇骑。詈可大助虐，焚
其府门，可大亦不敢出。奉潜遣参随三百人，引兵追
逐，射杀数人，伤者不可胜计。日已，晡，犹纷纷相拏。应
京囚服坐槛车，晓以大义，乃稍稍解散。奉亦心悸，匿
楚府，逾月不出，亟请还京。大学士沈一贯因极言奉
罪，请立代还。科道亦多言之，帝犹未许。俄江西税监
李道亦奏奉侵匿状。乃召还，隶其事于承天守备杜
茂。顷之，东厂奏缇骑有被击死者。帝愠甚，手诏内阁，
欲究主谋。一贯虑再激变，力言“民心宜静，请亟遣重
臣代可大拊循”，因以侍郎赵可怀荐。帝乃褫可大官，
令可怀驰往。未至，可大已遣兵护奉行，舟车相衔，数
里不绝。比可怀入境，亦遣使护之，奉得迤逦而去。而
应京之就逮也，士民拥槛车号哭，车不得行。既去，则
家为位祀之。三郡父老复相率诣阙诉冤。帝不省。吏
科都给事中郭如星、刑科给事中陈维春更连章劾
奉。帝怒，谪两人边方杂职，系应京等诏狱，考讯久之
不释。应京乃于狱中著书，昕夕无倦。三十二年九月，
星变修省，廷臣多请释系囚，于是应京及宅、栋如获
释之。翰先瘐死，而孔时系狱如故。应京志操卓荦，学
求有用，不事空言，为淮西士人之冠。出狱三年卒。天
启初，赠太常少卿，谥“恭节。”栋如，无锡进士，居官守正。
既为奉所陷，襄阳人赴阙讼冤，不听。及出狱，削籍归，
家居十七年。天启初，始起南京兵部主事。会辽阳陷，
时议募兵，栋如自请行。遂赍帑金赴浙江，得六千七
百人。甫至而广宁复陷，又自请出关视形势。乃进太
仆少卿，充军前赞画。栋如志锐而才疏，初在浙不能无浮费，所募兵畏出关又多逃亡。及是两疏论熊廷
弼、王化贞功罪，语颇侵当事。给事中蔡思充、朱童蒙，
御史陈保泰遂交章劾栋如。栋如疏辨，因请“非时考
察京官，用清朋党。”朝贵益恨，遂下诏狱，榜掠备至。五
年秋，竟坐赃戍滁阳。崇祯初，复官致仕，卒。之翰，绛州
人。由乡举官枣阳，力阻开矿，遂被逮。天启初，赠光禄
少卿。孔时既长，系廷臣救者章数十上，帝皆不省。四
十一年万寿节，叶向高复以为言，乃削籍放还。熹宗
立，起南京刑部员外郎。